Henrik Rasmussen (KF), 2010-02-09:
Det Konservative Folkeparti er imod doping.
Derfor finder vi da også meningen med dette forslag god, men på nuværende tidspunkt kan vi ikke godkende det fremsatte beslutningsforslag.
Grunden til, at vi ikke kan stemme for beslutningsforslaget, er, at dette emne er så alvorligt, at vi skal have undersøgt alle konsekvenser ved at gøre dette obligatorisk.
I dag er det frivilligt, om et fitnesscenter eller motionscenter er med i Anti Doping Danmark, og der skiltes tydeligt med det ved indgangen, i omklædningsrummet og i træningsrummet, hvor man kan se, at der er en stor smiley.
Dette virker trygt for mange og præventivt for andre, fordi man ved, at det har en konsekvens at dope sig i et center, der kontrolleres af Anti Doping Danmark.
Desværre ligner dette endnu et forslag fra Socialdemokratiet, hvor man prøver at komme med et beslutningsforslag, inden regeringen fremkommer med et egentligt lovforslag.
Det Konservative Folkeparti har gentagne gange udtalt, at vi ikke accepterer, at unge mennesker flytter til andre centre for at undgå dopingkontrol.
Derved er vi også indstillet på handling.
Men ordningen, som stadig kører, er endnu ikke blevet evalueret, og som ministeren sagde, vil den evaluering blive sat i værk med det samme, og vi skal gerne have et gennemarbejdet forslag liggende klar til efteråret, hvor alle muligheder vil blive taget i betragtning.
Vi har vist alle det samme mål, nemlig at få fjernet doping.
Derfor skal vi gøre det effektivt og velovervejet og ikke blot lave om på reglerne, inden vi ved, om det overhovedet vil gavne sagen.
At gøre kontrollen obligatorisk, kan have nogle uheldige konsekvenser og kan give den modsatte effekt.
Derfor skal dette undersøges nærmere.
Vi ved, at selv om der er et forbud, vil der stadig væk være et marked, som kan være svært at kontrollere, og vi ønsker ikke at medvirke til at skabe yderligere vækst på dopingmarkedet.
Tvang risikerer at slække på den store frivillige indsats, som branchen allerede gør i dag, og kan fjerne den frivillige motivation og det engagement, som er på området.
Tvungne ordninger forudsætter endvidere effektive sanktionsmodeller, eventuelt med inddragelse af politiet, og hvis der ikke følges op på dette, giver en obligatorisk kontrol absolut ingen mening.
Dansk Erhverv og Dansk Fitness & Helseorganisation gør opmærksom på nogle gode iagttagelser, som ligeledes skal indgå i det videre arbejde med bekæmpelsen af doping.
Branchen påtager sig i dag på frivillig basis et stort ansvar i bekæmpelsen af og forebyggelse af dopingmisbrug.
Herudover laver branchen aftaler med motions- og fitnesscentre, som sikrer, at der sker en kontrol af, om udelukkelse bliver effektueret.
Branchen anbefaler da også, at man fra politisk side i stedet for sikrer en effektiv håndhævelse af den eksisterende mærkningsordning, hvor centre uden aftale med Anti Doping Danmark tydeligt skal vise det i form af markedsføring og sur smiley.
Samtidig kan man med fordel styrke de offentlige oplysningskampagner.
Så Det Konservative Folkeparti vil gå helt åbent og konstruktivt ind i det videre arbejde for at komme doping til livs, og det er jo sagens formål med obligatorisk dopingkontrol.